《谒严先生祠 其四》
明代·李楩

龙蟠蠖伏总英雄，当日严刘意见同。应自茅庐曾定策，其如坚见不言功。

徵来素友惊天象，归去扁舟驾晓风。戴笠乘车平等事，古人丘壑傲王公。

作者简介：李楩，字其础。程乡（今梅州梅县）人。士淳子。明思宗崇祯十二年（一六三九）举人。淡于仕进，尤嗜古，工书法。有《函秘斋诗文集》。清光绪《嘉应州志》卷二三有传。